### NN 134/2020 (4.12.2020.), Statut Turističke zajednice Istarske županije

TURISTIČKA ZAJEDNICA ISTARSKE ŽUPANIJE

2578

Na temelju članka 12. i 15. Zakona o turističkim zajednicama i promicanju hrvatskog turizma (»Narodne novine«, broj 52/2019 – u daljnjem tekstu: Zakon), Skupština Turističke zajednice Istarske županije, uz prethodnu suglasnost Ministarstva turizma i sporta, na 6. sjednici održanoj 27. studenoga 2020. godine, donijela je

STATUT

TURISTIČKE ZAJEDNICE ISTARSKE ŽUPANIJE

I. OPĆE ODREDBE

Članak 1.

(1) Za područje Istarske županije osniva se regionalna Turistička zajednica Istarske županije, čiji su članovi turističke zajednice općina i gradova koje su, kao lokalne zajednice, osnovane za područje jedne ili više jedinica lokalne samouprave na području Istarske županije.

(2) Turistička zajednica Istarske županije (u daljnjem tekstu: Zajednica) je organizacija koja djeluje po načelu destinacijskog menadžmenta, a osnovana je radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno vezanu s turizmom na način da upravlja destinacijom na razini Istarske županije.

Članak 2.

Turistička zajednica Istarske županije upisana je u Upisnik turističkih zajednica koji vodi ministarstvo nadležno za poslove turizma (u daljnjem tekstu: Ministarstvo), pod upisnim brojem 12 temeljem rješenja, klasa: UP/I-334-03/10-02/137, urbroj: 529-05-10-3, od 19. srpnja 2010. godine.

Članak 3.

(1) Naziv Zajednice je: Turistička zajednica Istarske županije.

(2) Skraćeni naziv Zajednice je: TZ Istarske županije

(3) Sjedište Zajednice je u Poreču.

Članak 4.

(1) Zajednica ima pečat okruglog oblika, s znakom, nazivom i sjedištem »Turistička zajednica Istarske županije« promjera 28 mm.

(2) Žig zajednice je četvrtastog oblika veličine 60 mm × 40 mm, s prostorom za upis imena i prezimena osobe koja je likvidirala dokument, osobe koja je odobrila dokument, te šifre i nadnevka.

(3) Žig se koristi za svakodnevno poslovanje Zajednice. Svaki pečat i žig imaju redni broj.

(4) O broju pečata i žiga, načinu korištenja, te osobama koje su odgovorne za njihovo čuvanje odlučuje direktor turističke zajednice.

Članak 5.

(1) Zajednica ima svoj znak.

(2) O sadržaju i obliku znaka odlučuje Turističko vijeće.

(3) O načinu korištenja znaka odlučuje direktor turističke zajednice.

(4) U provođenju promotivnih aktivnosti u zemlji i inozemstvu Zajednica upotrebljava uz vlastiti i znak hrvatskog turizma koji se utvrđuje odlukom Turističkog vijeća Hrvatske turističke zajednice.

Članak 6.

(1) Zajednicom upravljaju njezini članovi na način da je svaka turistička zajednica zastupljena s najmanje jednim predstavnikom.

(2) Veći broj predstavnika pojedine turističke zajednice ovisi o turističkom značenju područja za koje je osnovana, a utvrđuje se razmjerno visini udjela turističke zajednice u prihodima Turističke zajednice Istarske županije.

Članak 7.

Zajednica ima stručnu službu za obavljanje stručnih i administrativnih poslova vezanih za zadaće Zajednice (u daljnjem tekstu: turistički ured).

Članak 8.

(1) Rad Zajednice je javan.

(2) Javnost rada osigurava se i ostvaruje na način propisan ovim Statutom.

Članak 9.

(1) Djelovanje Zajednice temelji se na načelu opće korisnosti.

(2) Zajednica ne smije obavljati gospodarske djelatnosti. Iznimno, Zajednica u svom djelovanju može obavljati sljedeće gospodarske djelatnosti:

1. upravljati javnom turističkom infrastrukturom danom na upravljanje od strane jedinica lokalne odnosno područne (regionalne) samouprave, javnih ustanova odnosno pravnih osoba kojima je osnivač ili većinski vlasnik jedinica lokalne odnosno područne (regionalne) samouprave ili Republika Hrvatska

2. Organizirati manifestacije i priredbe koje pridonose turističkom identitetu destinacije,

3. Objavljivati komercijalne oglase na svojim digitalnim online i offline kanalima komunikacije i zaključivati sponzorske ugovore,

4. Organizirati stručne skupove i edukacije,

5. Pružati usluge putem turističkih informacijskih sustava te izrađivati tržišna i druga istraživanja i analize namijenjene komercijalnoj uporabi,

6. Obavljati druge poslove i zadaće u funkciji razvoja turizma i destinacije koji nisu u suprotnosti s Zakonom i drugim propisima.

(3) Zajednica ne smije imati ulog u temeljnom kapitalu trgovačkog društva.

(4) Iznimno od stavka 3. ovoga članka, Zajednica može steći ulog u temeljnom kapitalu trgovačkog društva ako je to u stečajnom postupku ili drugom postupku koji se vodi po posebnim propisima zakonit način namirenja tražbine.

II. ZADAĆE ZAJEDNICE

Članak 10.

(1) U cilju a) razvoja i marketinga Istarske županije kroz koordinaciju ključnih aktivnosti turističkog razvoja (planiranje, razvoj turističkih proizvoda, financiranje, donošenje i provedba odluka) u skladu s dokumentima kojima se definira nacionalna strategija razvoja turizma; b) osiguravanja cjelovitije zastupljenosti specifičnih destinacijskih interesa kroz jačanje regionalne inicijative i povezivanje dionika u Istarskoj županiji radi stvaranja međunarodno konkurentnih turističkih proizvoda te c) poboljšanja uvjeta boravka turista u Istarskoj županiji te razvijanja svijesti o važnosti i gospodarskim, društvenim i drugim učincima turizma, kao i potrebi i važnosti očuvanja i unapređenja svih elemenata turističke resursne osnove Istarske županije, a osobito zaštite okoliša, kao i prirodne i kulturne baštine sukladno načelima održivog razvoja na području Istarske županije, Zajednica, kao regionalna destinacijska menadžment organizacija, obavlja sljedeće poslove i zadaće:

1. Strateško planiranje i razvoj

1.1. sudjeluje u izradi strateških dokumenata i druge planske podloge za razvoj turizma

1.2. donosi strateški marketinški plan za područje Istarske županije, sukladno strateškom marketinškom planu hrvatskog turizma

1.3. sudjeluje u provođenju strateških marketinških projekata koje je definirala Hrvatska turistička zajednica

1.4. sudjeluje u procesima zakonodavstva, prostornog planiranja te ostalih instrumenata regulacije i upravljanja na razini Istarske županije radi osiguranja konkurentnog, dugoročno održivog razvoja turizma

1.5. koordinira i komunicira s dionicima privatnog i javnog sektora Istarske županije

1.6. surađuje s ključnim partnerima i drugim županijama/regijama te turističkim zajednicama svih razina radi razvoja ponude ključnih regionalnih i među-regionalnih turističkih proizvoda

1.7. prati i podupire kandidiranja javnih turističkih projekata na nacionalne izvore sufinanciranja i izvore sufinanciranja iz Europske unije u suradnji s ostalim županijskim/regionalnim dionicima i lokalnim turističkim zajednicama

1.8. pokreće i upravlja inicijativama razvoja i unaprjeđenja ključnih turističkih proizvoda Istarske županije.

2. Upravljanje sustavom turizma

2.1. upravlja kvalitetom – utvrđuje norme, kriterije i oznake kvalitete turističkih proizvoda na nivou Istarske županije

2.2. upravlja javnom turističkom infrastrukturom

2.3. provodi javne natječaje za dodjelu potpora za manifestacije lokalnog značenja, potpora turističkim zajednicama na turistički nedovoljno razvijenim područjima te potpora projektima turističkih inicijativa i proizvoda na turistički nedovoljno razvijenim područjima u Istarskoj županiji

2.4. provodi edukacije i podiže kompetencije zaposlenih u sustavu i dionika turističkog sektora na području Istarske županije

2.5. nadzire i koordinira lokalne turističke zajednice.

3. Informacije i istraživanja

3.1. uspostavlja detaljnu turističku statistiku Istarske županije koja sadrži podatke o ponudi i potražnji

3.2. sudjeluje u razvoju i upravljanju sustavom eVisitor i ostalim turističkim informacijskim sustavima sukladno uputama Hrvatske turističke zajednice kao što su: jedinstveni turistički informacijski portal te evidencija svih oblika turističke ponude/atrakcija na području Istarske županije

3.3. provodi istraživanja o zadovoljstvu posjetitelja i druga tržišna istraživanja

3.4. uspostavlja sustave poslovne inteligencije temeljene na informatičkim tehnologijama (baze podataka, B2B portal, sistematizacije istraživanja, infografike) na razini Istarske županije.

4. Marketing

4.1. vodi odnose s javnošću

4.2. stvara, održava i redovito kreira sadržaje na mrežnoj stranici i profilima društvenih mreža

4.3. definira smjernica i standarde za oblikovanje turističkih promotivnih materijala lokalnih turističkih zajednica

4.4. uspostavlja marketinške infrastrukture temeljene na informatičkim tehnologijama

4.5. provodi aktivnosti strateškog i operativnog marketinga (brending regije, online i offline aktivnosti, mrežne stranice i profili društvenih mreža, sajmovi, studijska putovanja, prezentacije, partnerstva, sponzorstva i slično)

4.6. koordinira i provedi udruženo oglašavanja na razini Istarske županije

4.7. obavlja i druge poslove propisane Zakonom ili drugim propisom.

(2) Zajednica je dužna voditi računa da zadaće koje provodi budu usklađene sa strateškim marketinškim smjernicama i uputama Hrvatske turističke zajednice.

(3) Zajednica surađuje s regionalnim turističkim organizacijama iz drugih zemalja i može biti član međunarodnih turističkih organizacija i srodnih udruženja.

III. ČLANOVI ZAJEDNICE, NJIHOVA PRAVA, OBVEZE I ODGOVORNOSTI

1. Članovi Zajednice

Članak 11.

Članovi Zajednice su turističke zajednice općina i gradova koje su, kao lokalne zajednice, osnovane za područje jedne ili više jedinica lokalne samouprave na području Istarske županije.

Članak 12.

Članstvo u Zajednici prestaje prestankom postojanja turističke zajednice općine i grada sukladno odredbama Zakona.

2. Prava, obveze i odgovornosti članova Zajednice

Članak 13.

Članovi Zajednice imaju prava, obveze i odgovornost da:

1. biraju predstavnike u tijela Zajednice,

2. putem svojih predstavnika sudjeluju u radu Zajednice,

3. daju inicijative radi promicanja i razvoja turizma i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na području Zajednice,

4. daju prijedloge i primjedbe na rad tijela Zajednice,

5. predlažu razmatranje pitanja iz djelokruga Zajednice radi zauzimanja stavova i daju prijedloge za njihovo rješavanje,

6. usmjeravaju i usklađuju svoje međusobne odnose od zajedničkog interesa radi postizanja ciljeva i zadaća Zajednice u skladu sa Zakonom i ovim Statutom,

7. predlažu sudjelovanje Zajednice na raznim manifestacijama (kulturnim, sportskim i drugim priredbama i događajima) značajnim za cijelu Županiju,

8. sudjeluju u radu Zajednice i manifestacijama koje ona organizira,

9. potiču suradnju i koordinaciju s pravnim i fizičkim osobama koje su neposredno ili posredno uključene u turistički promet na razini županijskog gospodarstvenog ustroja radi zajedničkog dogovaranja, utvrđivanja i provođenja plana razvoja turističke i ugostiteljske djelatnosti kao dijela cjelovitog gospodarskog razvoja Županije,

10. predlažu pomaganje razvoja turizma i u mjestima koja nisu turistički razvijena,

11. putem Zajednice ostvaruju suradnju s nadležnim tijelima lokalne samouprave i uprave na pitanjima rješavanja poremećaja u turizmu i većih problema u ostvarivanju gospodarskih interesa u djelatnostima ugostiteljstva i turizma i s tim djelatnostima neposredno povezanih djelatnosti, koja su od značaja za područje Županije,

12. razmjenjuju u Zajednici informacije, obavljaju konzultacije i organiziraju sastanke,

13. koriste stručnu pomoć Zajednice u pitanjima iz djelokruga Zajednice,

14. predlažu izmjene i dopune Statuta i drugih akata,

15. budu obaviješteni o radu Zajednice i njezinih tijela te o materijalno-financijskom poslovanju,

16. razvijaju međusobnu odgovornost za provođenje zadaća Zajednice,

17. daju podatke i izvješća potrebna za izvršavanje zadaća Zajednice,

18. pridržavaju se odredba Statuta, odluka, zaključaka i drugih akata tijela Zajednice.

IV. TIJELA ZAJEDNICE

Članak 14.

(1) Tijela Zajednice su:

1. Skupština Zajednice,

2. Turističko vijeće i

3. Predsjednik Zajednice.

(2) Članovi tijela i Predsjednik Zajednice osobno su odgovorni za zakonito i savjesno obavljanje svojih dužnosti.

Članak 15.

(1) Radi razmatranja i pripreme određenih pitanja, davanja mišljenja i prijedloga o značajnim pitanjima iz djelokruga rada tijela Zajednice, Skupština Zajednice i Turističko vijeće mogu osnovati povremene radne ili savjetodavne odbore, radne skupine, savjete, komisije i sl.

(2) Skupština Zajednice i Turističko vijeće odlukom o osnivanju odbora, radne skupine, savjeta i/ili komisije iz prethodnog stavka ovog članka utvrđuju njihov sastav, djelokrug rada i druga pitanja vezana za njihov rad.

1. Skupština Zajednice

Članak 16.

(1) Skupština Zajednice je najviše tijelo upravljanja u Zajednici.

(2) Skupštinu Zajednice čine predstavnici turističkih zajednica općina i gradova koje su, kao lokalne zajednice, osnovane za područje jedne ili više jedinica lokalne samouprave na području Istarske županije (u daljnjem tekstu: Članovi Skupštine Zajednice).

(3) Članovi Skupštine Zajednice ne mogu putem punomoći ovlastiti druge osobe da umjesto njih sudjeluju u radu Skupštine.

Članak 17.

(1) U Skupštinu Zajednice svaki član Zajednice bira po jednog predstavnika, a veći broj predstavnika, razmjerno udjelu toga člana u prihodima Zajednice, bira član Zajednice koji s više od 4 % (slovima: četiri posto) udjela sudjeluje u ukupnom prihodu Zajednica i to tako da bira:

– za udio iznad 4,00 do 8,00 posto prihoda Zajednice – jednog dodatnog predstavnika (ukupno dva)

– za udio iznad 8,00 do 12,00 posto prihoda Zajednice – dva dodatna predstavnika (ukupno tri)

– za udio iznad 12,00 do 16,00 posto prihoda Zajednice – tri dodatna predstavnika (ukupno četiri)

– za udio iznad 16,00 posto prihoda Zajednice – četiri dodatna predstavnika (ukupno pet).

(2) Udio u prihodu iz prethodnog stavka ovoga članka utvrđuje se prema prihodu po osnovi turističke pristojbe i članarine koje članovi Zajednice u godini koja prethodi godini u kojoj se provode izbori za Skupštinu Zajednice.

Članak 18.

(1) Mandat Članova Skupštine Zajednice traje četiri godine, a Članovi mogu biti ponovno birani.

(2) Članu Skupštine Zajednice može prestati mandat i prije isteka vremena na koje je izabran:

– opozivom od strane člana Zajednice koji ga je izabrao i čiji je predstavnik,

– prestankom rada kod člana turističke zajednice općine i grada koja ga je izabrala i čiji je predstavnik,

– na osobni zahtjev.

(3) Skupština turističke zajednice grada, općine, mjesta ili područja može opozvati člana Skupštine Zajednice ako svoju dužnost ne obavlja u skladu sa zadaćom Zajednice ili je uopće ne obavlja.

(4) Ako Članu Skupštine Zajednice prestane mandat prije isteka vremena na koji je izabran na jedan od načina utvrđen ovim člankom, član Zajednice izabrat će novog predstavnika u Skupštinu Zajednice.

(5) Novoizabranom Članu Skupštine Zajednice mandat traje do isteka vremena na koji je bio izabran član kojem je prestao mandat.

Članak 19.

(1) Izbore za Skupštinu Zajednice raspisuje Turističko vijeće najkasnije 60 dana prije isteka mandata Skupštine Zajednice.

(2) Odlukom o raspisivanju izbora iz prethodnog stavka utvrdit će se broj predstavnika svakog člana Zajednice u skladu s člankom 17. ovog Statuta.

Članak 20.

Skupština Zajednice:

1. donosi Statut Zajednice, Poslovnik o radu Skupštine Zajednice i druge akte propisane Zakonom i ovim Statutom,

2. odlučuje o izboru i razrješenju članova Turističkog vijeća,

3. bira, iz redova članova Zajednice, svoje predstavnike u Skupštinu Hrvatske turističke zajednice,

4. donosi godišnji program rada Zajednice,

5. donosi izvješće o izvršenju programa rada Zajednice,

6. donosi odluku o izvješćima koje podnosi Turističko vijeće,

7. nadzire poslovanje Zajednice,

8. nadzire vođenje poslova Zajednice,

9. nadzire materijalno i financijsko poslovanje i raspolaganje sredstvima Zajednice,

10. nadzire izvršenje i provedbu programa rada Zajednice,

11. određuje neovisnog revizora i odlučuje o povjeravanju neovisnom revizoru obavljanje nadzora nad radom Zajednice sukladno odredbi članka 60. stavka 2. Zakona

12. donosi zaključak i mišljenje o provedenom nadzoru neovisnog revizora te po potrebi nalaže mjere u svrhu otklanjanja uočenih nezakonitosti ili nepravilnosti,

13. donosi odluke i rješava druga pitanja kada je to predviđeno Zakonom ili drugim propisom i/ili ovim Statutom.

Članak 21.

(1) Skupština Zajednice odlučuje na redovitim i izvanrednim sjednicama.

(2) Redovite sjednice održavaju se najmanje dva (2) puta godišnje.

(3) Sjednice saziva Predsjednik Zajednice. U slučaju odsutnosti ili spriječenosti Predsjednika Zajednice sjednicom predsjedava zamjenik kojeg odredi Predsjednik Zajednice i koji za svoj rad odgovara Predsjedniku Zajednice.

(4) Izvanredna sjednica saziva se:

– u slučaju izbora članova Turističkog vijeća ako se njegov broj smanji za više od 1/4

– na zahtjev Turističkog vijeća, najmanje 1/10 članova Skupštine ili direktora Zajednice.

(5) Zahtjev za sazivanje izvanredne sjednice podnosi se Predsjedniku Zajednice, a podnositelj zahtjeva je dužan obrazložiti zahtjev i predložiti dnevni red izvanredne Skupštine.

(6) Ako u slučaju iz stavka 4. ovog članka Predsjednik Zajednice ne sazove sjednicu Skupštine, sjednicu može sazvati Turističko vijeće ili 20% članova Skupštine.

Članak 22.

(1) Skupština Zajednice pravovaljano odlučuje ako je na sjednici prisutno više od polovice ukupnog broja Članova Skupštine.

(2) Skupština Zajednice donosi odluke većinom glasova prisutnih Članova Skupštine, osim ako za pojedino pitanje nije drugačije određeno ovim Statutom.

(3) Ako na sjednici Skupštine ne prisustvuje više od polovice članova Skupštine, na istoj sjednici saziva se sljedeća sjednica Skupštine, s datumom održavanja unutar 15 dana od dana sazivanja neodržane sjednice.

(4) Iznimno od stavaka 1. i 2. ovoga članka, tako održana sljedeća Skupština može pravovaljano odlučivati i kad sjednici ne prisustvuje više od polovice članova Skupštine pod uvjetom da odlučuje dvotrećinskom većinom glasova prisutnih članova.

(5) Ako Skupština ne usvoji izvješće o izvršenju programa rada i izvješće o radu Turističkog vijeća, na istoj sjednici se raspušta Turističko vijeće i saziva nova sjednica Skupštine na kojoj se izabiru novi članovi Turističkog vijeća.

(6) Način sazivanja i vođenja sjednice Skupštine Zajednice i druga pitanja vezana za održavanje i rad sjednice uređuju se Poslovnikom o radu Skupštine.

2. Turističko vijeće

Članak 23.

(1) Turističko vijeće izvršno je tijelo Skupštine Zajednice.

(2) Turističko vijeće odgovorno je Skupštini Zajednice.

Članak 24.

(1) Turističko vijeće ima predsjednika i deset članova.

(2) Osam članova Turističkog vijeća bira Skupština Zajednice iz redova članova Zajednice, vodeći računa o teritorijalnoj zastupljenosti i o zastupljenosti djelatnosti u turizmu (pružatelji ugostiteljskih usluga, putničke agencije i dr.) a po jednog člana delegiraju Hrvatska gospodarska komora i Hrvatska obrtnička komora i iz redova svojih članova koji plaćaju članarinu Hrvatskoj gospodarskoj komori i Hrvatskoj obrtničkoj komori.

(3) Članovi Skupštine u postupku izbora članova Turističkog vijeća predlažu, sukladno odredbi prethodnog stavka ovog članka, ukupan broj članova Vijeća koliko se i bira na način da predlažu liste od po osam (8) kandidata. Skupština bira liste, a ne pojedinačne kandidate.

(4) Predsjednik Zajednice je predsjednik Turističkog vijeća.

Članak 25.

(1) Mandat članova Turističkog vijeća traje četiri godine.

(2) Članu Turističkog vijeća može prestati mandat i prije isteka vremena na koje je izabran:

1. razrješenjem od strane Skupštine zajednice,

2. opozivom članova koje imenuje Hrvatska gospodarska komora, odnosno Hrvatska obrtnička komora, od strane Hrvatske gospodarske komore odnosno Hrvatske obrtničke komore;

3. prestankom rada kod člana lokalne turističke zajednice;

4. na osobni zahtjev;

(3) Član Turističkog vijeća može biti opozvan ukoliko svoju dužnost ne obavlja u skladu sa Zakonom i ovim Statutom, ne provodi odluke Skupštine Zajednice i Turističkog vijeća ili je uopće ne obavlja.

(4) Na mjesto člana Turističkog vijeća kojem je mandat prestao u skladu sa stavkom 2. ovog članka, Skupština bira, odnosno Hrvatska gospodarska komora ili Hrvatska obrtnička komora delegira, novog člana na vrijeme do isteka mandata na koji je bio izabran prethodni član.

Članak 26.

Turističko vijeće:

1. provodi odluke i zaključke Skupštine Zajednice

2. predlaže skupštini godišnji program rada turističke zajednice te izvješće o izvršenju programa rada

3. zajedno s izvješćem o izvršenju programa rada podnosi Skupštini izvješće o svom radu u sadržaju propisanom odredbom članka 19. Zakona

4. usklađuje se i koordinira s Hrvatskom turističkom zajednicom u postupku donošenja godišnjeg programa rada (pripremi prijedloga) te prijedlog godišnjeg programa rada Zajednice dostavlja Hrvatskoj turističkoj zajednici najmanje 15 dana prije održavanja sjednice Skupštine Zajednice na kojoj se odlučuje o prijedlogu godišnjeg programa rada

5. razmatra prijedloge godišnjih programa rada turističkih zajednica općina i gradova na području Zajednice, utvrđuje njihovu usklađenost sa propisanim zadaćama lokalnih turističkih zajednica odnosno usklađenost sa strateškim marketinškim smjernicama i uputama Zajednice, te ukoliko utvrdi neusklađenost godišnjeg programa rada o tome obavještava lokalnu turističku zajednicu i Hrvatsku turističku zajednicu

6. upravlja imovinom Zajednice sukladno Zakonu i Statutu te sukladno programu rada

7. donosi opće akte za rad i djelovanje stručne službe Zajednice, na prijedlog direktora

8. imenuje direktora Zajednice na temelju javnog natječaja te razrješava direktora Zajednice

9. utvrđuje granice ovlasti za zastupanje Zajednice i raspolaganje financijskim sredstvima Zajednice

10. daje ovlaštenje za zastupanje Zajednice u slučaju spriječenosti direktora

11. donosi poslovnik o svom radu

12. Utvrđuje prijedlog Statuta i prijedlog izmjena Statuta,

13. Priprema prijedloge i daje mišljanja o pitanjima o kojima odlučuje Skupština,

14. Odlučuje o korištenju sredstava za izgradnju, adaptaciju i nabavu poslovnog prostora u skladu s programom rada,

15. Donosi opće akte koje ne donosi Skupština Zajednice,

16. Zahtijeva i razmatra izvješće direktora o njegovu radu, te obvezno donosi odluku o prihvaćanju ili neprihvaćanju navedenoga izvješća,

17. Potiče suradnju s drugim turističkim zajednicama i drugim pravnim i fizičkim osobama koje su neposredno ili posredno uključene u turistički promet,

18. Obavlja i druge poslove utvrđene Zakonom ili drugim propisom.

Članak 27.

(1) Turističko vijeće radi na sjednicama koje se održavaju prema potrebi.

(2) Predsjednik Zajednice saziva i predsjeda sjednici Turističkog vijeća.

(3) U slučaju odsutnosti ili spriječenosti Predsjednika Zajednice, sjednicom Turističkog vijeća predsjedava zamjenik kojeg određuje Predsjednik i koji za svoj rad odgovara Predsjedniku Zajednice.

Članak 28.

(1) Turističko vijeće može pravovaljano odlučivati ukoliko sjednici prisustvuje više od polovice članova Turističkog vijeća.

(2) Turističko vijeće odlučuje većinom glasova prisutnih članova.

(3) Iznimno od stavka 2. ovog članka, odluku o razrješenju direktora turističke zajednice turističko vijeće donosi dvotrećinskom većinom glasova svih članova turističkog vijeća.

(4) Članovi Turističkog vijeća ne mogu putem punomoći ovlastiti drugu osobu da umjesto njih sudjeluje u radu Turističkog vijeća.

(5) Turističko vijeće, u pravilu, donosi odluke javnim glasovanjem.

(6) Turističko vijeće može odlučiti da se o određenom pitanju odlučuje tajnim glasovanjem.

(7) Način sazivanja i vođenja sjednice Turističkog vijeća i druga pitanja vezana za održavanje i rad sjednica Turističkog vijeća uređuju se Poslovnikom o radu Turističkog vijeća.

Članak 29.

Izvješće o radu Turističkog vijeća iz članka 26. točke 3. sadrži podatke o:

a) održanim sjednicama Turističkog vijeća (koje minimalno sadrži datum održavanja, dnevni red, imena prisutnih članova i slično)

b) aktima koje je donijelo Turističko vijeće (naziv akta, kratak opis, imena članova koji su glasali te vrstu danog glasa po pojedinom članu)

c) načinu praćenja izvršenja programa rada i financijskog plana Zajednice.

4. Predsjednik Zajednice

Članak 30.

(1) Zajednica ima Predsjednika Zajednice.

(2) Dužnost Predsjednika Zajednice obnaša župan Istarske županije.

(3) Predsjednik Zajednice je istovremeno predsjednik Skupštine i predsjednik Turističkog vijeća Zajednice.

Članak 31.

(1) Dužnost Predsjednika Zajednice može obnašati i osoba koju, iz redova članova Zajednice, odredi Župan. Osoba koju odredi Župan može obnašati dužnost Predsjednika Zajednice samo u vremenu trajanja mandata Župana Istarske županije.

(2) U trenutku razrješenja župana sukladno propisu kojim se uređuju jedinice regionalne samouprave prestaje njegova dužnost predsjednika Zajednice, a u navedenom slučaju dužnost predsjednika obnaša povjerenik sukladno propisu koji regulira izbore župana.

Članak 32.

Predsjednik Zajednice:

1. predstavlja Zajednicu,

2. saziva i predsjedava sjednicama Skupštine i Turističkog vijeća,

3. organizira, koordinira i usklađuje rad i aktivnosti Zajednice u skladu sa Zakonom, ovim Statutom i programom rada Zajednice,

4. brine se o zakonitom i pravodobnom izvršavanju zadaća Zajednice,

5. pokreće i brine se o suradnji Zajednice s drugim turističkim zajednicama i drugim tijelima od zajedničkog interesa,

6. brine se o pripremi sjednica Skupštine i Turističkog vijeća,

7. potpisuje odluke i sve druge akte koje donose Skupština i Turističko vijeće

8. Obavlja i druge poslove utvrđene aktima Skupštine Zajednice i Turističkog vijeća.

Članak 33.

U slučaju odsutnosti, ili spriječenosti Predsjednika sjednici Skupštine i Turističkog vijeća predsjeda zamjenik predsjednika kojeg odredi Predsjednik turističke zajednice i koji za svoj rad odgovara Predsjedniku turističke zajednice.

5. Direktor Zajednice

Članak 34.

(1) Turistička zajednica ima direktora.

(2) Direktora turističke zajednice na temelju javnog natječaja imenuje Turističko vijeće na vrijeme od četiri godine (od 1. 1. 2022.).

(3) Direktor turističke zajednice, osim uvjeta propisanih pravilnikom iz članka 42. stavka 2. ovog Statuta, mora ispunjavati i uvjet da mu pravomoćnom sudskom presudom ili rješenjem o prekršaju nije izrečena mjera sigurnosti ili zaštitna mjera zabrane obavljanja poslova iz područja gospodarstva, dok ta mjera traje.

(4) Direktora turističke zajednice, u slučaju odsutnosti ili spriječenosti, zamjenjuje osoba koju Turističko vijeće odredi iz redova članova Turističkog vijeća.

(5) Osoba koja zamjenjuje direktora Zajednice ima prava i dužnosti direktora.

Članak 35.

(1) Direktor turističke zajednice organizira i rukovodi radom i poslovanjem Zajednice, provodi odluke Turističkog vijeća i u granicama utvrđenih ovlasti odgovoran je za poslovanje i zakonitost rada Zajednice.

(2) Direktor za svoj rad odgovoran je Turističkom vijeću i Predsjedniku Zajednice.

(3) Direktor ne može biti član Turističkog vijeća.

(4) Direktor turističke zajednice:

1. Provodi odluke Turističkog vijeća,

2. Organizira izvršavanje zadaća Zajednice,

3. Zastupa zajednicu i poduzima sve pravne radnje u ime i za račun Zajednice,

4. Zastupa zajednicu u svim postupcima pred sudovima, upravnim i drugim državnim tijelima te pravnim osobama s javnim ovlastima,

5. Odgovoran je za namjensko korištenje sredstava koja se vode u Zajednici,

6. Usklađuje materijalne i druge uvjete rada turističke zajednice i brine se da poslovi i zadaci budu na vrijeme i kvalitetno obavljeni u skladu sa odlukama, zaključcima i programom rada Zajednice i njezinih tijela,

7. Raspisuje natječaj za radna mjesta u Zajednici,

8. Odlučuje o zapošljavanju radnika u turističkoj zajednici i raspoređivanju radnika na određena radna mjesta te o prestanku rada u skladu sa aktom o ustrojstvu i sistematizaciji turističke zajednice,

9. Upozorava radnike turističke zajednice i tijela Zajednice na zakonitosti njihovih odluka,

10. Odlučuje o službenom putovanju radnika Zajednice, korištenju osobnih automobila u službene svrhe i o korištenju sredstava reprezentacije,

11. Predlaže ustrojstvo i sistematizaciju turističke zajednice,

12. Odlučuje o povjeri pojedinih stručnih poslova trećim osobama ako ocijeni da je potrebno i svrsishodno, a u cilju izvršenja zadataka Zajednice,

13. Potpisuje poslovnu dokumentaciju Zajednice,

14. Priprema, zajedno s Predsjednikom Zajednice, sjednice Turističkog vijeća i Skupštine Zajednice,

15. Podnosi Turističkom vijeću izvješće o svom radu i radu Zajednice najmanje jednom godišnje i svaki put kada Turističko vijeće to zatraži,

16. Obavlja i druge poslove utvrđene Zakonom, aktima i odlukama tijela Zajednice.

Članak 36.

(1) Direktora Zajednice imenuje Turističko vijeće na temelju raspisanog javnog natječaja. Javni natječaj se raspisuje najkasnije 90 dana prije isteka mandata direktora. Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

(2) Do izbora direktora Zajednice, a najduže šest mjeseci, prava i obveze direktora obnaša predsjednik Zajednice.

(3) Direktor mora imati položen stručni ispit za rad u turističkoj zajednici te ispunjavati posebne uvjete glede stručne spreme, poznavanja stranih jezika i drugih znanja i sposobnosti propisane Zakonom i pravilnikom iz članka 21. stavak 2. Zakona.

(4) Direktor ne može biti predsjednik niti član skupštine ili turističkog vijeća niti jedne turističke zajednice.

(5) Direktoru nije dopušteno obavljanje ugostiteljske djelatnosti i pružanje usluga u turizmu na području za koje je osnovana Zajednica.

(6) Direktor ne smije u svojstvu osobe ovlaštene za zastupanje Zajednice donositi odluke, odnosno sudjelovati u donošenju odluka koje utječu na financijski ili drugi interes njegovog bračnog ili izvanbračnog druga, životnog partnera sukladno posebnom propisu koji regulira životno partnerstvo osoba istog spola, djeteta ili roditelja.

(7) Direktor ne smije biti član upravnog ili nadzornog tijela trgovačkog društva ili druge pravne osobe koja je član Zajednice.

Članak 37.

(1) Turističko vijeće može razriješiti direktora Zajednice i prije isteka mandata na koji je imenovan:

1. na osobni zahtjev,

2. ako zbog neizvršavanja ili nemarnog vršenja svoje dužnosti Zajednica nije mogla izvršiti svoje zadatke ili je izvršavanje tih zadataka bilo otežano,

3. ako je uslijed nezakonitog, nesavjesnog ili nepravilnog rada ili zbog prekoračenja ovlaštenja nastala ili mogla nastati šteta,

4. ako bez osnovanog razloga ne izvrši ili odbije izvršiti odluke tijela Zajednice ili postupa protivno tim odlukama,

5. ako ne podnese Turističkom vijeću izvješće o svom radu i o radu,

6. ako Turističko vijeće ne prihvati izvješće o radu direktora.

(2) Prijedlog za pokretanje postupka za razrješenje direktora mogu podnijeti Predsjednik, Skupština ili Turističko vijeće, a obvezno ga podnose u slučajevima iz stavka 1. točke 2., 3., 4., 5. i 6. ovog članka.

(3) Turističko vijeće prije odlučivanja o razrješenju direktora mora direktoru omogućiti da se očituje o prijedlogu i razlozima za razrješenje.

(4) U slučaju razrješenja direktora do imenovanja novog direktora Zajednicu zastupa Predsjednik Zajednice sukladno ograničenju iz članka 36. stavka 2. ovog Statuta.

(5) Odluku o razrješenju direktora turističke zajednice donosi Turističko vijeće glasovanjem, sukladno članku 28. stavku 3. ovoga Statuta.

(6) U slučaju razrješenja direktora turističke zajednice, Turističko vijeće će raspisati natječaj za direktora najkasnije u roku od 30 dana od dana razrješenja direktora.

V. PREDSTAVLJANJE I ZASTUPANJE ZAJEDNICE

Članak 38.

(1) Zajednicu predstavlja Predsjednik, a zastupa direktor turističke zajednice.

(2) Direktor turističke zajednice može dati pismenu punomoć drugoj osobi za zastupanje Zajednice.

(3) Ako se opća punomoć daje osobi koja nije zaposlena u Zajednici za davanje ove punomoći potrebna je suglasnost Turističkog vijeća.

(4) Punomoć iz stavka 2. ovog članka daje se sukladno odredbama zakona kojim se uređuju obvezni odnosi.

VI. OBAVLJANJE STRUČNIH I ADMINISTRATIVNIH POSLOVA U TURISTIČKOJ ZAJEDNICI – TURISTIČKI URED

Članak 39.

(1) Radi obavljanja stručnih i administrativnih poslova Zajednice osniva se »Turistički ured«.

(2) Sjedište Turističkog ureda je u sjedištu Zajednice.

Članak 40.

(1) Odluku o osnivanju i ustroju Turističkog ureda donosi Turističko vijeće Zajednice.

(2) Djelokrug, unutarnje ustrojstvo, organizaciju i sistematizaciju radnih mjesta u turističkoj zajednici utvrđuje Turističko vijeće aktom o ustrojstvu i sistematizaciji, na prijedlog direktora turističke zajednice.

Članak 41.

Turistički ured obavlja osobito ove poslove:

1. Provodi zadatke utvrđene programom rada Zajednice,

2. Obavlja stručne i administrativne poslove u svezi pripremanja sjednica tijela Zajednice,

3. Obavlja stručne i administrativne poslove u svezi s izradom i izvršavanjem akata tijela Zajednice,

4. Obavlja pravne, financijske i knjigovodstvene poslove, kadrovske i opće poslove, vodi evidencije i statističke podatke utvrđene propisima i aktima Zajednice,

5. Izrađuje analize, informacije i druge materijale za potrebe tijela Zajednice,

6. Daje tijelima Zajednice kao i drugim zainteresiranim stručna mišljenja o pitanjima iz djelokruga Zajednice,

7. Obavlja i druge poslove koje mu odrede tijela Zajednice.

Članak 42.

(1) Na radne odnose zaposlenih u turističkoj zajednici, uvjete za rad i ostala pitanja u svezi s njihovim radom odgovarajuće se primjenjuju opći propisi o radu, osim ako Zakonom nije drugačije propisano.

(2) Ministar pravilnikom propisuje posebne uvjete glede stručne spreme, radnog iskustva, znanja jezika i drugih posebnih znanja i sposobnosti, koje moraju ispunjavati zaposleni u turističkoj zajednici.

(3) Direktor Zajednice i radnici na stručnim poslovima na izvršenju zadaća Zajednice, osim ispunjavanja posebnih uvjeta utvrđenih pravilnikom iz stavka 2. ovoga članka, moraju imati položen stručni ispit za rad u turističkoj zajednici.

(4) Stručni ispit polaže se pred Ispitnom komisijom nadležnog Ministarstva i prema ispitnom programu, a o položenom ispitu izdaje se uvjerenje.

(5) Ministar pravilnikom propisuje ispitni program za stručni ispit, sastav ispitne komisije i način polaganja ispita.

(6) Iznimno od stavka 3. ovoga članka položeni stručni ispit ne moraju polagati osobe koje u trenutku zasnivanja radnog odnosa u Zajednici imaju odgovarajuću stručnu spremu i najmanje pet godina radnog staža na poslovima u turizmu u toj stručnoj spremi.

(7) Osoba koja u trenutku sklapanja ugovora o radu ispunjava uvjete utvrđene propisom iz stavka 2. ovoga članka, ali nema položen ispit mora u roku od jedne godine od dana stupanja na rad položiti stručni ispit.

(8) Osobi iz stavka 7. ovoga članka koji ne položi stručni ispit prestaje radni odnos po isteku posljednjeg dana roka za polaganje stručnog ispita.

VII. ODGOVORNOSTI ZA OBAVLJANJE DUŽNOSTI U ZAJEDNICI

Članak 43.

(1) Svaki član tijela Zajednice i Predsjednik Zajednice osobno je odgovoran za zakonito i savjesno obavljanje svojih dužnosti.

(2) Svaki član tijela Zajednice odgovoran je za svoj rad tijelu koje ga je izabralo, odnosno imenovalo, a članovi Skupštine odgovorni su članu Zajednice kojeg predstavljaju.

(3) Direktor Zajednice, u granicama utvrđenih ovlasti, osobno je odgovoran za poslovanje Zajednice i za zakonitost rada Zajednice. Za svoj rad odgovara Turističkom vijeću i Predsjedniku Zajednice.

VIII. GOSPODARENJE U ZAJEDNICI

Članak 44.

(1) Zajednica nastupa u pravnom prometu samostalno – u svoje ime i za svoj račun.

(2) Za obveze u pravnom prometu Zajednica odgovara cjelokupnom svojom imovinom.

Članak 45.

Financijsko-materijalno poslovanje Zajednice vodi se prema propisima koji uređuju računovodstvo neprofitnih organizacija.

1. Program rada

Članak 46.

(1) Za svaku poslovnu godinu Zajednica utvrđuje program rada.

(2) U postupku donošenja godišnjega programa rada Zajednica je dužna međusobno se usklađivati i koordinirati s Hrvatskom turističkom zajednicom.

(3) Turističko vijeće je dužno podnijeti Skupštini prijedlog programa rada u roku koji Skupština odredi.

(4) Godišnji program rada Zajednice izrađuje se po jedinstvenoj metodologiji i obveznim uputama koje donosi Ministarstvo turizma na prijedlog Hrvatske turističke zajednice.

(5) Godišnji program rada i godišnji financijski plan sadrže pojedinačno utvrđene planirane zadatke i potrebna financijska sredstva za njihovo izvršenje.

(6) Turistička zajednica je obvezna financijska sredstva koristiti sukladno programu rada.

Članak 47.

(1) Prijedlog programa rada Zajednice dostavlja se članovima Skupštine Zajednice u roku od osam dana prije održavanja sjednice na kojoj se isti dokumenti donose.

(2) Članovi Skupštine podnose Turističkom vijeću prijedloge i primjedbe na predloženi godišnji program rada pismeno najkasnije pet (5) dana prije zakazane sjednice Skupštine na kojoj se o njima odlučuje. Pismene prijedloge i primjedbe na predloženi program rada i financijski plan Turističko vijeće će iznijeti na sjednici Skupštine prilikom njihovog donošenja.

Članak 48.

(1) Tijekom godine Zajednica može mijenjati i dopunjavati svoj program rada.

(2) Ako tijekom godine dođe do odstupanja programa rada u obujmu većem od 5%, Zajednica je dužna donijeti izmjene, odnosno dopune programa rada

(3) Izmjene iz stavka 2. ovoga članka obavljaju se po postupku koji je propisan za donošenje programa rada

Članak 49.

Zajednica je dužna godišnji program rada te njegove izmjene i/ili dopune objaviti na svojim mrežnim stranicama u roku 8 (osam) dana od dana donošenja.

Članak 50.

(1) Za izvršenje programa rada odgovorno je Turističko vijeće.

(2) Naredbodavac za izvršenje godišnjeg programa rada je direktor Zajednice

2. Izvješće o izvršenju programa rada

Članak 51.

(1) Skupština donosi Izvješće o izvršenju programa rada do kraja mjeseca ožujka tekuće godine za prethodnu poslovnu godinu.

(2) Izvješće o izvršenju programa rada izrađuje se po jedinstvenoj metodologiji i obveznim uputama koje donosi Ministarstvo turizma na prijedlog Hrvatske turističke zajednice.

(3) Prijedlog Izvješća o izvršenju programa rada za prethodnu godinu podnosi Turističko vijeće Skupštini. Prije upućivanja na donošenje, prijedlog Izvješća o izvršenju programa rada za prethodnu godinu mora se staviti na uvid članovima Skupštine Zajednice osam (8) dana prije razmatranja na Skupštini.

(4) Izvješće o izvršenju programa rada obvezno sadržava podatke o:

– izvršenju zadataka pojedinačno utvrđenih programom rada i izdacima za njihovo izvršenje,

– izdacima za poslovanje turističkog ureda i rad tijela Zajednice,

– ostvarenju prihoda po izvorima,

– financijskom rezultatu poslovanja,

– usporedbi financijskog plana i njegovog ostvarenja s obrazloženjem odstupanja,

– analizu i ocjenu izvršenog programa,

– procjenu učinka poduzetih aktivnosti na razvoju turizma.

(5) Nakon donošenja, izvješće o izvršenju programa rada Zajednice dostavlja se Hrvatskoj turističkoj zajednici.

(6) Izvješće o izvršenju programa rada Zajednica objavljuje na svojim mrežnim stranicama u roku 8 (osam) dana od dana donošenja.

3. Godišnji financijski izvještaj

Članak 52.

(1) Uz godišnji program rada i izvješće o izvršenju programa rada Zajednica sastavlja financijski plan i financijski izvještaj sukladno propisima kojima se uređuje financijsko poslovanje i računovodstvo neprofitnih organizacija.

(2) Direktor Zajednice odgovoran je za sastavljanje godišnjeg financijskog izvještaja Zajednice sukladno odredbi prethodnog stavka.

4. Prihodi zajednice

Članak 53.

(1) Zajednica ostvaruje i/ili može ostvarivati prihode od:

1. turističke pristojbe, sukladno posebnom propisu,

2. članarine, skladno posebnom propisu,

3. obavljanja gospodarskih djelatnosti sukladno odredbi članka 10. stavak 3. Zakona,

4. proračuna Istarske županije,

5. dobrovoljnih priloga i darova,

6. imovine u vlasništvu

7. fondova Evropske unije i drugih fondova.

(2) Zajednica se može, na temelju posebne odluke Turističkog vijeća, financijski zaduživati radi realizacije programa rada, ali ukupna vrijednost obveza po osnovi zaduženja na godišnjoj razini ne smije prelaziti 10 % financijskim planom predviđenih ukupnih prihoda.

(3) U financijskom planu Zajednice može se izdvojiti dio prihoda kao neraspoređena sredstva (tekuća rezerva) koja se koriste za nepredviđene i nedovoljno predviđene poslove i zadatke koji se financiraju. Sredstvima tekuće rezerve raspolaže Turističko vijeće na prijedlog direktora Zajednice.

Članak 54.

Sredstva Zajednice vode se na jedinstvenom žiro-računu, kojih može biti više.

Članak 55.

(1) Turističko vijeće Zajednice upravlja imovinom Zajednice s pozornošću urednog i savjesnog gospodarstvenika.

(2) Za nabavu i otuđenje nekretnina Turističko vijeće mora zatražiti prethodnu suglasnost Skupštine Zajednice, koja o tome odlučuje većinom glasova svih članova Skupštine Zajednice.

IX. JAVNOST RADA ZAJEDNICE

Članak 56.

(1) Rad Zajednice je javan.

(2) Javnost rada Zajednice osigurava se i ostvaruje dostavom pisanih materijala i putem sjednica tijela Zajednice za članove Zajednice, objavom na mrežnim stranicama Zajednice, odnosno putem sredstava javnog priopćavanja, konferencijama za novinare i na drugi prikladni način.

(3) Predsjednik Zajednice odgovorni su za redovito, potpuno i po obliku i sadržaju pristupačno informiranje javnosti o radu Zajednice.

X. NAGRADE I POHVALE

Članak 57.

(1) Skupština može, na prijedlog Turističkog vijeća, nagraditi ili pismeno pohvaliti fizičku i pravnu osobu ili udruženje i tijelo koji su stekli posebne zasluge u ostvarivanju zadataka Zajednice.

(2) Kriterije i mjerila za dodjelu nagrada ili pismenih pohvala te njihov oblik, sadržaj i visinu utvrđuje Turističko vijeće.

XI. POSLOVNA TAJNA

Članak 58.

(1) Poslovnu tajnu Zajednice čine isprave i podaci čije bi odavanje neovlaštenoj osobi bilo protivno poslovanju Zajednice i štetilo interesima i poslovnom ugledu Zajednice.

(2) Predsjednik Zajednice određuje koje su isprave i podaci poslovna tajna, kao i ostala pitanja u vezi s poslovnom tajnom, a direktor Zajednice za isprave i podatke koji se odnose na zaposlenike.

(3) Poslovnu tajnu dužni su čuvati svi članovi i zaposleni u Zajednici koji na bilo koji način saznaju za ispravu ili podatak koji je utvrđen kao poslovna tajna i nakon prestanka radnog odnosa u Zajednici.

(4) Povreda odredba ovog Statuta koja se odnosi na poslovnu tajnu je teža povreda radne dužnosti.

XII. ZAŠTITA PRIRODE I ČOVJEKOVA OKOLIŠA

Članak 59.

(1) Zajednica obavlja poslove i ispunjava svoju zadaću na način koji osigurava zaštitu prirode i poboljšava kvalitete čovjekova okoliša sukladno propisima u Republici Hrvatskoj.

(2) Posebnu brigu Zajednice vodi o zaštiti i čuvanju kulturnih dobara.

XIII. STATUT I DRUGI OPĆI AKTI

Članak 60.

(1) Zajednica ima Statut i druge opće akte (pravilnici, odluke, poslovnici).

(2) Opći akti Zajednice moraju biti u suglasnosti s odredbama Statuta. Statut mora biti u suglasnosti s Zakonom i drugim propisima.

(3) U slučaju nesuglasnosti općih akata sa Statutom primjenjivat će se odgovarajuće odredbe Statuta. Ocjenu suglasnosti općih akata sa Statutom daje Skupština Zajednice.

(4) Kada utvrdi da opći akt nije u suglasnosti sa Statutom, Skupština Zajednice svojom odlukom ukida ili poništava taj akt odnosno njegove pojedine odredbe.

Članak 61.

(1) Statut donosi, uz prethodnu suglasnost Ministarstva, Skupština Zajednice dvotrećinskom većinom svih predstavnika u Skupštini Zajednice.

(2) Poslovnik o radu Skupštine donosi Skupština Zajednice na svojoj prvoj sjednici običnom većinom glasova.

(3) Ostale opće akte donosi Turističko vijeće Zajednice na prijedlog Predsjednika Zajednce ili na osobnu inicijativu, a opće akte Turističkog ureda na prijedlog direktora turističke zajednice.

Članak 62.

Opći akti Zajednice su:

– Pravilnik o radu

– o ustrojstvu, organizaciji i sistematizaciji radnih mjesta,

– o obračunu i isplati plaća, naknadi plaća i ostalim materijalnim pravima radnika,

– drugi akti utvrđeni Statutom ili odlukom Turističkog vijeća.

Članak 63.

(1) Izmjene i dopune Statuta donose se u postupku i na način određen za donošenje Statuta.

(2) Prijedlog za izmjene i dopune Statuta može podnijeti Turističko vijeće ili najmaje desetina članova Zajednice.

(3) Prijedlog za izmjene i dopune Statuta dostavlja se članovima Skupštine Zajednice radi davanja primjedbi i prijedloga. Primjedbe i prijedlozi dostavljaju se Turističkom vijeću Zajednice u roku od osam dana od dana primitka.

(4) Nakon razmatranja primjedbi i prijedloga Turističko vijeće utvrđuje prijedlog izmjena i dopuna Statuta i upućuje ga Ministarstvu na suglasnost. Nakon dobivene suglasnosti na Prijedlog izmjena i dopuna Statuta upućuje ga Skupštini Zajednice na usvajanje.

Članak 64.

(1) Statut Zajednice objavljuje se u »Narodnim novinama«.

(2) Opći akti Zajednice oglašavaju se na oglasnoj ploči i mrežnim stranicama Zajednice.

(3) Opći akti Zajednice stupaju na snagu danom oglašavanja.

XIV. PRESTANAK RADA TURISTIČKE ZAJEDNICE

Članak 65.

(1) Razlozi za prestanak postojanja Zajednice su na temelju;

1. odluke Skupštine Zajednice o prestanku Zajednice

2. rješenja Ministarstva o zabrani djelovanja Zajednice.

(2) Rješenje iz stavka 1. točke 2. ovoga članka Ministarstvo donosi ako:

– Zajednica donosi opće akte suprotno Zakonu, Statutu ili drugom propisu

– Skupština Zajednice nije izabrala članove Turističkog vijeća u roku od 60 dana od dana konstituiranja, isteka njihova mandata ili njihova razrješenja odnosno od dana podnošenja njihove ostavke

– Zajednica nije održala izbore za novu Skupštinu, sukladno Zakonu i Statutu

– se ni u roku od 60 dana od dana provedenih izbora ne konstituira Skupština Zajednice

– Zajednica nije izvršila mjere odnosno ako je postupila suprotno obveznim uputama koje je u obavljanju nadzora naložilo Ministarstvo

– Zajednica nije izvršila mjere koje je u obavljanju stručnog nadzora naložila Skupština turističke zajednice

– troškovi za plaće zaposlenih u Zajednici prelaze 40% ukupnih prihoda turističke zajednice

Članak 66.

(1) Regionalna Zajednica čiji je član lokalna turistička zajednica osnovana za područje jedne jedinice lokalne samouprave koja prestaje postojati dužna je okončati poslove turističke zajednice koji su u tijeku, naplatiti potraživanja i podmiriti vjerovnike.

(2) Imovinu preostalu nakon namirenja vjerovnika, u slučaju prestanka turističke zajednice iz stavka 1. ovoga članka, stječe regionalna Zajednica, sukladno Statutu.

XV. PRIJELAZNE I ZAVRŠNE ODREDBE

Članak 67.

(1) Zajednica je dužna uskladiti svoj ustroj i druge opće akte s odredbama Zakona i Statuta u roku od 30 dana od dana stupanja na snagu Statuta.

(2) Do usklađenja općih akata s odredbama Statuta primjenjuju se postojeći opći akti.

(3) Do konstituiranja novih tijela Zajednice u skladu s ovim Statutom, dosadašnja tijela nastavljaju s radom.

Članak 68.

Stupanjem na snagu ovoga Statuta prestaje važiti Statut Turističke zajednice Istarske županije objavljen u »Narodnim novinama« broj 73/10 od 14. 6. 2010.

Članak 69.

Ovaj Statut stupa na snagu osmoga dana od dana objave u »Narodnim novinama«, izuzev odredbi članka 75., stavak 1. Zakona, koje stupaju na snagu 1. siječnja 2022. godine.

Predsjednik
 Skupštine Turističke zajednice
 Fabrizio Radin, v. r.